นิกเกอิปิดร่วง 433.39 จุด เหตุข้อมูลศก.ญี่ปุ่น-จีนย่ำแย่
นิกเกอิปิดร่วง 433.39 จุด เหตุข้อมูลศก.ญี่ปุ่น-จีนย่ำแย่
8 ก.ย. 2558

ดัชนีนิกเกอิตลาดหุ้นโตเกียวปิดร่วงลงในวันนี้โดย ดัชนีนิกเกอิปิดลดลง 433.39 จุด หรือ 2.43% แตะที่ 17,427.08 จุด ซึ่งเป็นระดับปิดต่ำสุดนับตั้งแต่วันที่ 3 ก.พ.แตะระดับต่ำสุดในรอบ 7 เดือน เนื่องจากความเชื่อมั่นของนักลงทุนได้ถูกสั่นคลอนจากข้อมูลผลิตภัณฑ์มวลรวมภายในประเทศ (GDP) ญี่ปุ่นที่ไม่มีความชัดเจน ประกอบกับข้อมูลการค้าจีนที่อ่อนแอ 
ข้อมูลเศรษฐกิจของทั้งญี่ปุ่นและจีนต่างก็เป็นปัจจัยที่ฉุดตลาดหุ้นโตเกียวให้ปิดดิ่งลงในวันนี้ หลังจากที่มีการปรับทบทวน GDP ของญี่ปุ่นในช่วงไตรมาส 2 ปีนี้ ซึ่งแสดงถึงภาพรวมเศรษฐกิจที่ยังไม่มีความชัดเจน 
สำนักงานคณะรัฐมนตรีของญี่ปุ่น เปิดเผยในวันนี้ว่า GDP ของญี่ปุ่นในช่วงไตรมาส 2 ของปี 2558 หดตัวลง 1.2% ซึ่งนับว่าปรับตัวดีขึ้นจากรายงานเบื้องต้นที่ระบุว่า เศรษฐกิจหดตัว 1.6% ในช่วงไตรมาสดังกล่าว โดยการส่งออกร่วงลง 4.4% และการนำเข้าปรับลง 2.6% ซึ่งต่างก็ไม่เปลี่ยนแปลงจากข้อมูลเบื้องต้น
ขณะเดียวกัน สำนักงานศุลกากรจีนรายงานในวันนี้ว่า การค้าต่างประเทศของจีนในเดือนส.ค.ปรับตัวลง 9.7% เมื่อเทียบรายปี สู่ระดับ 2.04 ล้านล้านหยวน (3.208 แสนล้านดอลลาร์) ซึ่งเป็นการปรับตัวลงรุนแรงมากขึ้นหลังจากที่หดตัว 8.8% ในเดือนก.ค.
การส่งออกในเดือนส.ค.ลดลง 6.1% เทียบรายปี แตะ 1.2 ล้านล้านหยวน หลังจากร่วงลง 8.9% ในเดือนก.ค. ขณะที่การนำเข้าในเดือนส.ค.ร่วงลง 14.3% มาอยู่ที่ 8.361 แสนล้านหยวน หลังจากลดลง 8.6% ในเดือนก.ค.